Nariadenie Komisie (ES) č. 1368/95
zo 16. júna 1995,
ktorým sa mení a dopĺňa nariadenie (EHS) č. 2921/90 o subvencii na výrobu kazeínu a kazeinátov z odstredeného mlieka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [1], naposledy zmenené a doplnené Aktom o pristúpení Rakúska, Fínska a Švédska a nariadením (ES) č. 3290/94 [2], a najmä jeho článok 11 (3),
keďže nariadenie Komisie (EHS) č. 2921/90 [3], naposledy zmenené a doplnené nariadením (EHS) č. 1756/93 [4], stanovuje, že subvencie na výrobu kazeínu a kazeinátov z odstredeného mlieka sa poskytuje iba ak kazeín alebo kazeináty spĺňajú určité požiadavky na zloženie; keďže získané skúsenosti ukazujú, že kazeín, ktorý obsahuje viac ako 5 % ale menej ako 17 % inej mliečnej bielkoviny ako kazeín, už nespĺňa súčasné požiadavky trhu, ktorý prechádza na výrobky vysokej kvality; keďže subvencie na taký kazeín by sa preto mali prerušiť;
keďže, vzhľadom na trend na trhu s takými výrobkami na jednej strane a s odstredeným sušeným mliekom na strane druhej, subvencie stanovené v tomto nariadení pre odstredené mlieko spracovávané na kazeín alebo kazeináty by sa mali znížiť;
keďže Riadiaci výbor pre mlieko a mliečne výrobky nedodal stanovisko v lehote, ktorú stanovil jeho predseda,
PRIJALA TOTO NARIADENIE:
Článok 1
Týmto sa nariadenie (EHS) č. 2921/90 mení a dopĺňa takto:
1. Článok 2 (1) sa nahrádza takto:
"1. Subvencie na 100 kilogramov odstredeného mlieka spracovaného na kazeín alebo kazeináty tak ako je uvedené v odseku 2 je ECU 6,75.";
2. Článok 2 (2) d) sa vypúšťa a článok 2 (2) e) sa stáva článkom 2 (2) d);
3. Druhá veta článku 3 a) sa nahrádza takto:
"Označenie, ktoré má byť umiestnené na výrobkoch tak, ako je uvedené v prílohe III je takéto:"
"Kazeináty obsahujúce viac ako 5 % ale nie viac ako 17 % mliečnej bielkoviny súčasne vyzrážanej a inej ako kazeín.";
4. Príloha III sa nahrádza prílohou tohoto dokumentu.
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 16. júna 1995.